**ΕΡΓΑΣΙΑ – ΕΠΑΓΓΕΛΜΑ – ΑΝΕΡΓΙΑ**

**ΕΡΓΑΣΙΑ – ΠΡΟΣΔΙΟΡΙΣΜΟΣ ΤΗΣ ΕΝΝΟΙΑΣ**

**Η εργασία** δηλώνει την καταβολή σωματικής ή πνευματικής (ή και των δύο) προσπάθειας για την παραγωγή επιθυμητού ή επιβεβλημένου έργου. Πρόκειται για λίγο ή πολύ σκόπιμη και μεθοδική ανθρώπινη δραστηριότητα.

**Η σημασία της εργασίας**

Η εργασία είναι εξαιρετικά σημαντική για το άτομο και την κοινωνία στο σύνολό της. Ειδικότερα:

* Σε **ατομικό επίπεδο:**
* **Παρέχει** τα απαραίτητα **οικονομικά μέσα** για την **κάλυψη** των **βιοτικών** **αναγκών** του ατόμου και τη **βελτίωση** του **βιοτικού** του **επιπέδου**.
* **Καλλιεργεί πνευματικά** τον άνθρωπο, προσφέροντας γνώσεις και εμπειρίες, οξύνοντας την κρίση του, αναπτύσσοντας την επινοητικότητά του, τη μνήμη και την οργανωτικότητά του.
* **Ηθικοποιεί** το άτομο, καθώς μέσα από την εργασία μαθαίνει να σέβεται τους άλλους και να συνεργάζεται μαζί τους, γίνεται υπεύθυνο και αναλαμβάνει πρωτοβουλίες, μαθαίνει να πειθαρχεί και να αυτοπειθαρχεί, αποκτά αυτογνωσία και αυτοκυριαρχία, μαθαίνει να προσπαθεί, να αγωνίζεται και να απομακρύνεται από τη φυγοπονία.
* Βοηθά το άτομο να **αναπτύξει** την **προσωπικότητά** του, να εκφράσει τη δημιουργικότητά του, να καλλιεργήσει τις κλίσεις, τα ταλέντα και τις ικανότητές του.
* **Ενισχύει ψυχολογικά** το άτομο, απαλλάσσοντάς το από το άγχος της επιβίωσης, οπλίζοντάς το με αισιοδοξία και σθένος, απομακρύνοντας τη μελαγχολία που προκαλεί η απραξία και προσφέροντάς του τη χαρά της δημιουργίας και της προσφοράς.
* Συντελεί στην **κοινωνικοποίηση** του ατόμου, καθώς ο χώρος εργασίας λειτουργεί και ως χώρος κοινωνικοποίησης (ύπαρξη υποχρεώσεων και δικαιωμάτων, τήρηση κάποιων κανόνων, συνεργασία και επικοινωνία με άλλους, κτλ.).
* Συμβάλλει στην **πολιτικοποίηση** του ατόμου, μαθαίνοντάς του να αναγνωρίζει τις υποχρεώσεις και τα δικαιώματά του και να τα διεκδικεί.
* Προσφέρει στο άτομο τη **δυνατότητα κοινωνικής αναγνώρισης** και καταξίωσης μέσω του έργου που προσφέρει.
* Σε **κοινωνικό** **επίπεδο**:
* Αποτελεί καθοριστικό παράγοντα για την οικονομική ανάπτυξη μιας χώρας (παραγωγή αγαθών, αξιοποίηση πλουτοπαραγωγικών πηγών, δημιουργία έργων, παροχή υπηρεσιών, ανάπτυξη επιχειρηματικής δραστηριότητας, κτλ.), η οποία έχει ως αποτέλεσμα και τη βελτίωση του βιοτικού επιπέδου των ανθρώπων.
* Συμβάλλει στην ευημερία και πρόοδο της κοινωνίας και του πολιτισμού (υλικού και πνευματικού).

**Προβλήματα που σχετίζονται με την εργασία**

* **Ακατάλληλες συνθήκες εργασίας** (π.χ. έλλειψη συνθηκών υγιεινής και ασφάλειας, ελλιπής αερισμός του χώρου εργασίας, άθλιες κτιριακές εγκαταστάσεις, προσβλητική συμπεριφορά προς τους εργαζόμενους από εργοδότες ή προϊσταμένους, κτλ.), που απειλούν τη σωματική και ψυχική υγεία των εργαζομένων.
* **Αλλαγές** εις βάρος των εργαζομένων **όσον αφορά τα εργασιακά δεδομένα** και τις **εργασιακές σχέσεις** (π.χ. ωράριο εργασίας, ύψος μισθών, ασφάλιση, μονιμότητα, αποζημιώσεις, κτλ.).
* **Μη ικανοποιητικές απολαβές** για την εργασία που προσφέρει το άτομο, **άγχος** και **ανασφάλεια** για το εργασιακό μέλλον του.
* **Αναξιοκρατία** και **σκληρός ανταγωνισμός** στον χώρο εργασίας, που δημιουργούν άσχημο κλίμα μεταξύ των εργαζομένων, το οποία έχει αντίκτυπο και στην εργασία τους και επηρεάζει ψυχολογικά και τους ίδιους.
* Η **καθαρά χρησιμοθηρική αντίληψη** της εργασίας, που στερεί το άτομο από την αίσθηση της δημιουργίας και της κοινωνικής προσφοράς.
* Η **αυτοματοποίηση** της εργασίας, με την αντικατάσταση στην παραγωγική διαδικασία του ανθρώπινου παράγοντα από αυτόματες μηχανές ή ηλεκτρονικούς υπολογιστές, **με αποτέλεσμα** **αφενός**:
* Να παράγονται περισσότερα προϊόντα σε λιγότερο χρόνο και με το μικρότερο δυνατό κόστος
* Να βελτιώνεται η ποιότητα των παραγόμενων προϊόντων
* Να μειώνεται ο σωματικός κόπος,

Αλλά **αφετέρου**:

* Να αυξάνεται η ανεργία λόγω της αντικατάστασης του ανθρώπινου παράγοντα από μηχανές
* Να τυποποιείται στον μέγιστο βαθμό η εργασία (ο εργαζόμενος γίνεται παρατηρητής της παραγωγικής διαδικασίας)
* Να φθείρεται ψυχικά ο εργαζόμενος λόγω της τυποποιημένης εργασίας που του στερεί τη δυνατότητα αυτενέργειας και την ψυχική ικανοποίηση της δημιουργίας.
* Η **εξειδίκευση** (και κάποιες φορές η **υπερεξειδίκευση**), που αφενός:
* Συντελεί στην αρτιότερη οργάνωση της παραγωγικής διαδικασίας, στην αύξηση της ποσότητας και τη βελτίωση της ποιότητας των παραγόμενων προϊόντων.
* Συμβάλλει στην εξοικονόμηση χρόνου και χρήματος στην παραγωγή έργου

Αλλά αφετέρου:

* Οδηγεί σε τυποποίηση της εργασίας, που επηρεάζει αρνητικά τον ψυχισμό του εργαζόμενου
* Συμβάλλει στην αλλοτρίωση του εργαζόμενου, καθώς η εργασία του αποτελεί ένα μεμονωμένο κομμάτι της συνολικής εργασίας που απαιτείται για την παραγωγή κάποιου έργου ή προϊόντος, γεγονός που στερεί από τον εργαζόμενο την αίσθηση της ολοκληρωμένης προσωπικής εργασίας και τον αποξενώνει από το τελικό προϊόν
* Καθιστά τον εργαζόμενο πιο ευάλωτο στην ανεργία, σε περίπτωση που η εξειδικευμένη εργασία του πάψει να έχει ζήτηση
* Οδηγεί σε πνευματική μονομέρεια.
* Η αλλοτρίωση της εργασίας: Στο πλαίσιο των σύγχρονων συνθηκών εργασίας στις εκβιομηχανισμένες κοινωνίες (μηχανοποίηση, αυτοματισμός, απόλυτος καταμερισμός, εξειδίκευση, κτλ.) η εργασία χάνει το νόημά της (δεν αποτελεί μέσο αυτοεκπλήρωσης του ανθρώπου, έκφραση της ανθρώπινης ουσίας του, της δημιουργικότητάς του, κτλ.) και μετατρέπεται απλώς σε μια επαχθή αλλά αναγκαία για την επιβίωση δραστηριότητα, σε απλό μέσο βιοπορισμού. Ο άνθρωπος επίσης απομακρύνεται από την εργασία του, από το τελικό προϊόν της, καθώς ασχολείται μόνο μ’ ένα συγκεκριμένο – συχνά μικρό και τυποποιημένο – κομμάτι της παραγωγικής διαδικασίας, με αποτέλεσμα η εργασία του να μη μπορεί να του προσφέρει το αίσθημα της ολοκληρωμένης δημιουργίας. Σε μια κοινωνία όπως η σημερινή, όπου πρωταρχικός στόχος δεν είναι η ικανοποίηση των ανθρώπινων αναγκών, αλλά η συνεχής αποκόμιση κέρδους, ο εργαζόμενος δεν είναι παρά ένα γρανάζι σε μια μηχανή παραγωγής κέρδους.

Ο ανταγωνισμός, η εντατικοποίηση της εργασίας, καθώς και η εργασιακή ανασφάλεια ενισχύουν τον αλλοτριωτικό χαρακτήρα της εργασίας.

**Προϋποθέσεις/ Προτάσεις για δημιουργική εργασία**

* Η **Πολιτεία** οφείλει:
* Να διασφαλίζει ικανοποιητικές συνθήκες εργασίας για όλους τους εργαζόμενους.
* Να αγωνίζεται για την καταπολέμηση της αναξιοκρατίας, της ανεργίας και γενικά των κακώς κειμένων στους εργασιακούς χώρους.
* Να προστατεύει τα δικαιώματα των εργαζομένων.
* Να μεριμνά για την επιμόρφωση των εργαζομένων και τον σωστό επαγγελματικό προσανατολισμό των νέων.
* Η **οικογένεια** οφείλει:
* Να βοηθήσει τα παιδιά να αντιληφθούν τη σημασία της εργασίας όχι μόνο ως μέσου βιοπορισμού ή πλουτισμού, αλλά και σε προσωπικό (αυτοπραγμάτωση) και κοινωνικό επίπεδο.
* Να βοηθήσει τα παιδιά να ανακαλύψουν τις κλίσεις, τις ικανότητες και τις δεξιότητές τους, τις προτιμήσεις τους, τις οποίες θα πρέπει να λάβουν σοβαρά υπόψη τους όταν έρθει η ώρα της επιλογής επαγγέλματος.
* Το **σχολείο** οφείλει:
* Να παρέχει ανθρωπιστική παιδεία και να επιδιώκει την ολόπλευρη καλλιέργεια των νέων.
* Να μεριμνά για τη σωστή λειτουργία του Σχολικού Επαγγελματικού Προσανατολισμού (ΣΕΠ).
* **Κάθε άτομο** χωριστά οφείλει:
* Να επιλέγει το επάγγελμά του με βάση τα ενδιαφέροντα, τις κλίσεις, τις ικανότητές του και όχι με κριτήρια αποκλειστικά οικονομικά ή κοινωνικού γοήτρου.
* Να επιδιώκει την ολόπλευρη ενημέρωσή του πάνω στα εργασιακά θέματα.
* Να μεριμνά για την ευρύτερη καλλιέργειά του, τη διεύρυνση των ενδιαφερόντων του και την ολοκλήρωση της προσωπικότητάς του.
* Να επιδεικνύει στον χώρο εργασίας του πνεύμα συνεργασίας και αλληλεγγύης, να αντιδρά σε οποιαδήποτε υποβάθμιση των συνθηκών εργασίας του, καταπάτησης των εργασιακών του δικαιωμάτων ή προσβολής της αξίας και της αξιοπρέπειάς του ως εργαζομένου.
* Να αγωνίζεται ως ενεργός πολίτης για τη βελτίωση γενικότερα της εργασίας στη σύγχρονη κοινωνία (είτε ως προς τις συνθήκες είτε ως προς το περιεχόμενό της, κτλ.).

Ωστόσο, παρά τις παραπάνω προϋποθέσεις/ προτάσεις, είναι σημαντικό να κατανοήσουμε πως ο αλλοτριωτικός χαρακτήρας της σύγχρονης εργασίας είναι το αποτέλεσμα συγκεκριμένων κοινωνικών δομών και συγκεκριμένου τρόπου οργάνωσης της παραγωγής. Αν θέλουμε λοιπόν να ξαναβρεί ο άνθρωπος τον εαυτό του μέσα στην εργασία, και η εργασία να γίνει δημιουργική και μέσο αυτοπραγμάτωσής του, θα πρέπει να απορρίψουμε τον εμπορευματικό και καταναλωτικό χαρακτήρα της σύγχρονης κοινωνίας και να προχωρήσουμε σε έναν τρόπο οργάνωσης της οικονομίας και της παραγωγής βασισμένο στις πραγματικές ανάγκες των ανθρώπων.

**ΧΕΙΡΩΝΑΚΤΙΚΗ – ΠΝΕΥΜΑΤΙΚΗ ΕΡΓΑΣΙΑ**

 Συμβατικά η εργασία μπορεί να διακριθεί σε χειρωνακτική (απαιτείται κυρίως σωματική δύναμη και δεξιότητα στον χειρισμό διάφορων εργαλείων) και πνευματική (απαιτούνται πνευματικές δυνατότητες, ανώτερες σπουδές, κρίση και καλλιέργεια πνεύματος). Μολονότι και οι δύο μορφές εργασία είναι απαραίτητες για την πρόοδο των κοινωνιών, δεν αντιμετωπίζονται συνήθως ισότιμα, καθώς:

* Η **χειρωνακτική** εργασία θεωρείται:
* «υποδεέστερη» και υποτιμάται, ενώ η σημασία της δεν προβάλλεται
* ότι είναι ιδιαίτερα κουραστική, καθώς απαιτεί σωματικό κόπο, εκτελείται πολλές φορές υπό δύσκολες συνθήκες και συνήθως δεν αμείβεται ικανοποιητικά.
* Ότι πλήττεται περισσότερο από την ανεργία λόγω της μηχανοποίησης και του αυτοματισμού της εργασίας
* Η **πνευματική** εργασία θεωρείται:
* «ανώτερη» και εκτιμάται περισσότερο. Η αξία της προβάλλεται περισσότερο και συνήθως προσδίδει κοινωνικό κύρος
* Πως δεν είναι τόσο κουραστική, εκτελείται υπό καλύτερες συνθήκες και συνήθως είναι καλύτερα αμειβόμενη.
* Ότι δεν πλήττεται τόσο από την ανεργία, καθώς περιλαμβάνει αρκετούς τομείς απασχόλησης (συνδέεται εξάλλου με την αλματώδη ανάπτυξη της επιστήμης και της τεχνολογίας, αλλά και με την έμφαση που δίνεται στον τριτογενή τομέα της οικονομίας, την παροχή υπηρεσιών).
* Πως παρέχει περισσότερες δυνατότητες για επαγγελματική ανέλιξη, οπότε μπορεί να ικανοποιεί και τις προσωπικές φιλοδοξίες κάποιου.

Ωστόσο, πολλές από τις παραπάνω αντιλήψεις έχουν σχετική ισχύ, καθώς τόσο η χειρωνακτική όσο και η πνευματική εργασία μπορεί να είναι κουραστικές ή να μην αμείβονται ικανοποιητικά ή κάποιες χειρωνακτικές εργασίες να έχουν περισσότερη ζήτηση και να πλήττονται λιγότερο από την ανεργία σε σχέση με άλλες, πνευματικές, κτλ. Γι’ αυτό θα πρέπει να γίνει συνείδηση πως και οι δύο μορφές εργασίας καλύπτουν ανθρώπινες ανάγκες και είναι σημαντικές για την ανάπτυξη μιας κοινωνίας, καθώς επίσης πως και οι δύο μπορούν να προσφέρουν την ίδια ικανοποίηση σ’ αυτόν που τις ασκεί, εφόσον αποτελούν προσωπική επιλογή, οπότε θα πρέπει να εκτιμώνται το ίδιο.

**ΕΥΕΛΙΚΤΗ ΕΡΓΑΣΙΑ/ ΤΗΛΕΡΓΑΣΙΑ**

**ΕΥΕΛΙΚΤΗ ΕΡΓΑΣΙΑ**

* Περιλαμβάνει μορφές εργασίας που απομακρύνονται από τους «τυπικούς» κανόνες της εργασιακής νομοθεσίας (π.χ. οκτάωρη εργασία) και βασίζονται στην «ελαστικοποίηση» των όρων εργασίας. Μορφές ευέλικτης εργασίας αποτελούν:
* Η **μερική απασχόληση** (μειωμένο ωράριο και μισθός σε σχέση με τους πλήρως απασχολούμενους)
* Η **προσωρινή απασχόληση** (απασχόληση για συγκεκριμένο προσωρινό διάστημα)
* Η **διαθεσιμότητα εργασίας** (ο εργαζόμενος απασχολείται και πληρώνεται μόνο όταν η επιχείρηση ή η υπηρεσία έχει ανάγκη από την εργασία του και τον καλέσει)
* Η **τηλεργασία**. (βλ. παρακάτω)
* **Επιχειρήματα υπέρ της ευέλικτης εργασίας:**
* Δυνατότητα απασχόλησης ατόμων που δε μπορούν να δουλέψουν με πλήρες ωράριο.
* Μείωση του κόστους εργασίας για τις επιχειρήσεις, που θεωρητικά αυξάνει την ανταγωνιστικότητά τους.
* Αύξηση της απασχόλησης, οπότε ως έναν βαθμό καταπολεμάται η ανεργία.
* **Επιχειρήματα κατά της ευέλικτης εργασίας:**
* Οι μειωμένες αποδοχές για τους εργαζόμενους, που δεν τους επιτρέπουν να καλύπτουν επαρκώς τις ανάγκες τους.
* Η μειωμένη σύνδεση του εργαζόμενου με τον επαγγελματικό του χώρο και το αντικείμενο της εργασίας του, καθώς και η αίσθηση πως είναι μια απασχόληση περιστασιακή και πως ο ρόλος του στον επαγγελματικό χώρο όπου ασχολείται δεν εκτιμάται όπως των εργαζομένων πλήρους απασχόλησης δεν του επιτρέπουν συχνά να αφοσιωθεί στο έργο του.
* Η έντεχνη εκμετάλλευση του θεσμικού πλαισίου από τους εργοδότες, με σκοπό να επιβάλουν όρους της και στο πλαίσιο της πλήρους απασχόλησης, πράγμα που θα σημάνει αμφισβήτηση ή καταπάτηση κεκτημένων δικαιωμάτων των εργαζομένων.

**ΤΗΛΕΡΓΑΣΙΑ**

Πρόκειται για μορφή εργασίας που εκτελείται εκτός του παραδοσιακού χώρου εργασίας τηλεπικοινωνιακών και προηγμένων τεχνολογιών πληροφόρησης (π.χ. επαγγέλματα στα οποία μπορεί να εφαρμοστεί η τηλεργασία: δημοσιογράφοι, μεταφραστές, δικηγόροι, σύμβουλοι επιχειρήσεων, γραφίστες, κτλ.).

* **Θετικά της τηλεργασίας:**
* **α. Για τους εργαζόμενους:**
* Η μείωση του χρόνου και των δαπανών για μετακινήσεις προς και από τον χώρο εργασίας
* Ευέλικτο ωράριο εργασίας προσαρμοσμένο στους ρυθμούς και στις ανάγκες κάθε εργαζόμενου.
* Η δυνατότητα χρησιμοποίησης της τηλεργασίας για ενίσχυση του εισοδήματος
* Διευκολύνεται η άσκηση εργασίας από άτομα με ειδικές ανάγκες.
* Η διατήρηση της εργασίας κάποιου από απόσταση (π.χ. σε περίπτωση που αλλάξει τόπο διαμονής)
* Οφέλη για την οικογένεια (π.χ. ο εργαζόμενος γονιός μπορεί να κρατά στο σπίτι τα παιδιά).
* Η δημιουργία νέων θέσεων εργασίας.
* **β. Για τους εργοδότες:**
* Η μείωση του κόστους λειτουργίας των επιχειρήσεων.
* Η αύξηση της αποδοτικότητας και της ποιότητας της εργασίας που μπορεί να υπάρξει, καθώς ο εργαζόμενος εργάζεται σε έναν χώρο που έχει διαμορφώσει ο ίδιος σύμφωνα με τις ανάγκες και τις επιθυμίες του.
* **γ. Για το κοινωνικό σύνολο:**
* Η ανάπτυξη της υπαίθρου, καθώς οι κάτοικοί της θα μπορούν να βρίσκουν εργασία από απόσταση, γεγονός που θα περιορίσει την αστυφιλία.
* Η μείωση του κυκλοφοριακού κατά τις εργάσιμες ώρες, καθώς περιορίζονται οι μετακινήσεις εργαζομένων, πράγμα που σημαίνει και μείωση της ατμοσφαιρικής ρύπανσης.
* **Αρνητικά της τηλεργασίας:**
* Η κατάργηση των θέσεων εργασίας.
* Η κοινωνική απομόνωση του εργαζόμενου
* Οι λιγότερες ευκαιρίες για προαγωγή και επαγγελματική ανέλιξη, καθώς και η απώλεια κάποιων προνομίων ή εργασιακών δικαιωμάτων (π.χ. διακοπές, άδεια λόγω ασθενείας, κ.ά.)
* Η αποδυνάμωση της συλλογικής επαγγελματικής δράσης, της ανάπτυξης ομαδικού πνεύματος και συνεργασίας. Επίσης, ο εργαζόμενος χάνει τα οφέλη που μπορούν να προκύψουν από τη συνεργασία του με άλλους συναδέλφους (π.χ. να εμπλουτίσει τις γνώσεις και την εμπειρία του, να διευρύνει τους επαγγελματικού του ορίζοντές, κτλ.).
* Η αποδυνάμωση της συνδικαλιστικής οργάνωσης των εργαζομένων για την προάσπιση και διεκδίκηση των δικαιωμάτων τους ή τη βελτίωση των εργασιακών όρων.
* Οι δυσκολίες άσκησης της εργασίας από το σπίτι, ιδιαίτερα όταν υπάρχουν παιδιά, με αποτέλεσμα εργασία και οικογενειακή ζωή να συγχέονται.
* Το αρχικά υψηλό κόστος εξοπλισμού για τους αυτοαπασχολούμενους στην τηλεργασία.
* Το πρόβλημα διαχείρισης και συντονισμού από τις επιχειρήσεις ενός διάσπαρτου προσωπικού.
* Ο κίνδυνος εκμετάλλευσης φτηνού εργατικού δυναμικού από τις χώρες του Τρίτου Κόσμου.
* Το πρόβλημα προστασίας και ασφάλειας των προσωπικών δεδομένων.

**ΕΠΑΓΓΕΛΜΑ**

 **Με τον όρο επάγγελμα δηλώνουμε** την ειδική εργασία ή υπηρεσία που εκτελείται συστηματικά από κάποιο άτομο, με στόχο την κάλυψη των βιοτικών του αναγκών, την εσωτερική του πληρότητα και την κοινωνική προσφορά. Για κάποια επαγγέλματα χρησιμοποιείται και ο όρος λειτούργημα, προκειμένου να δηλωθεί η ιδιαίτερη κοινωνική τους προσφορά (π.χ. το επάγγελμα του γιατρού, του εκπαιδευτικού, κτλ.).

**Η ΕΠΙΛΟΓΗ ΕΠΑΓΓΕΛΜΑΤΟΣ**

* **Δυσκολίες επιλογής:**
* Ιδιαίτερη σημαντική επιλογή που πρέπει να ληφθεί σε νεαρή ηλικία, όταν το άτομο δεν έχει συνήθως επαρκή γνώση του εαυτού του και του κόσμου.
* Πλήθος επαγγελματικών επιλογών, που διαρκώς διευρύνονται (και λόγω της αλματώδους επιστημονικής και τεχνολογικής εξέλιξης και των μεταβαλλόμενων αναγκών).
* Οι ραγδαίες εξελίξεις στην επιστήμη και την τεχνολογία και οι μεταβολές στα κοινωνικά και οικονομικά δεδομένα, που δημιουργούν μια κατάσταση ρευστότητας.
* Το γεγονός πως ορισμένα επαγγέλματα απαιτούν μακροχρόνιες και πολυδάπανες σπουδές με αμφίβολη όμως επαγγελματική αποκατάσταση.
* **Κριτήρια επιλογής:**

Τα κυριότερα κριτήρια με τα οποία πρέπει να επιλέγει κανείς επάγγελμα είναι:

* Οι κλίσεις, τα ταλέντα και τα ενδιαφέροντά του.
* Οι απολαβές που μπορεί να του αποφέρει ένα επάγγελμα, ώστε να ικανοποιεί τις ανάγκες του και να έχει ποιότητα ζωής.
* Οι προοπτικές εξέλιξης που του παρέχει η ζωή (π.χ. αν πρόκειται για επάγγελμα με υψηλά ποσοστά ανεργίας ή επάγγελμα που φθίνει, κτλ.).
* Το εργασιακό περιβάλλον και οι συνθήκες εργασίας.
* Η προσφορά προς το κοινωνικό σύνολο.
* **Παράγοντες που επιδρούν στην επιλογή:**
* Το **οικογενειακό περιβάλλον**: Οι γονείς συχνά επηρεάζουν τις επαγγελματικές επιλογές των παιδιών τους, δίνοντας κατευθύνσεις, δημιουργώντας πρότυπα ή ακόμα επιβάλλοντας προτιμήσεις, είτε γιατί επιθυμούν το καλύτερο – κατά την άποψή τους – για το παιδί τους είτε γιατί θέλουν να δουν το παιδί τους να εκπληρώνει τα δικά τους ανεκπλήρωτα όνειρα είτε γιατί επιδιώκουν τη συνέχιση της επαγγελματικής οικογενειακής παράδοσης ή επιχείρησης είτε επηρεασμένοι από τα προσωπικά τους βιώματα.
* Το **σχολείο** με τις γνώσεις και την πολύπλευρη καλλιέργεια που παρέχει, καθώς και με τη λειτουργία του Σχολικού Επαγγελματικού Προσανατολισμού (ΣΕΠ).
* Το **ευρύτερο κοινωνικό περιβάλλον** με τα πρότυπα που προβάλλει, τις στερεοτυπικές του αντιλήψεις πολλές φορές για την αξία των επαγγελμάτων (π.χ. υποτίμηση των χειρωνακτικών επαγγελμάτων), με τις ευκαιρίες που παρέχει στους νέους για γνωριμία με διάφορα επαγγέλματα, κτλ.
* Τα **ατομικά χαρακτηριστικά**: δηλαδή οι κλίσεις, οι δεξιότητες, τα ενδιαφέροντα, ο χαρακτήρας και η προσωπικότητα κάθε ατόμου, τα προσωπικά του βιώματα, κτλ.
* Τα **ΜΜΕ** με τα επαγγελματικά πρότυπα που προβάλλουν μέσα από τις διαφημίσεις, τα προγράμματά τους, κτλ.
* Οι **ανάγκες της αγοράς εργασίας**
* **Τυχαία περιστατικά** που μπορεί να οδηγήσουν κάποιον σε μια συγκεκριμένη επαγγελματική επιλογή.
* **Οφέλη από τη σωστή επιλογή επαγγέλματος:**
* Η ψυχική ικανοποίηση που νιώθει ο άνθρωπος από την άσκηση ενός επαγγέλματος που του αρέσει, που ανταποκρίνεται στις κλίσεις, στις δεξιότητες και στα ενδιαφέροντά του.
* Όταν ο άνθρωπος ασκεί ένα επάγγελμα που τον ικανοποιεί και τον ενδιαφέρει, αφοσιώνεται σ’ αυτό, νιώθει δημιουργικός, θέτει διαρκώς νέους στόχους κι εξελίσσεται συνεχώς επαγγελματικά, προβαίνοντας ακόμη και σε καινοτομίες. Όλα αυτά, πέρα από την ψυχική ικανοποίηση και τη χαρά της δημιουργίας που του προσφέρουν, μεταφράζονται συνήθως και σε αύξηση των οικονομικών απολαβών του, ενώ η επαγγελματική καταξίωση οδηγεί τις περισσότερες φορές και σε κοινωνική καταξίωση.
* Όλα τα παραπάνω αποτελούν σημαντικές παραμέτρους της ευτυχίας του ατόμου.
* **Επιπτώσεις από τη λανθασμένη επιλογή επαγγέλματος:**
* Ο άνθρωπος χάνει το ενδιαφέρον του για το αντικείμενο ενασχόλησής του, και το επάγγελμά του μετατρέπεται σε έργο καταναγκαστικό, που ασκείται μηχανιστικά και αδιάφορα για βιοποριστικούς και μόνο λόγους.
* Η αδιαφορία του ατόμου για το επάγγελμα που ασκεί του στερεί την επαγγελματική του καταξίωση και ανέλιξη και συνακόλουθα την αύξηση των οικονομικών του απολαβών.
* Η έλλειψη ενδιαφέροντος και ψυχικής ικανοποίησης από την άσκηση ενός επαγγέλματος, η απουσία του αισθήματος δημιουργίας σταδιακά φθείρουν και εξουθενώνουν ψυχικά το άτομο, προκαλώντας του ανία. Μπορεί επίσης να οδηγήσουν σε χαμηλή αυτοεκτίμηση και αυτοπεποίθηση, σε έλλειψη ενδιαφέροντος για τη ζωή γενικότερα, ακόμα και σε κατάθλιψη.

**(ΣΧΟΛΙΚΟΣ) ΕΠΑΓΓΕΛΜΑΤΙΚΟΣ ΠΡΟΣΑΝΑΤΟΛΙΣΜΟΣ**

* Ο όρος **επαγγελματικός** **προσανατολισμός** δηλώνει μια συμβουλευτική – καθοδηγητική διαδικασία που στόχο έχει μέσω ειδικών επιστημονικών και αντίστοιχων υπηρεσιών να βοηθήσει το άτομο να γνωρίσει τον εαυτό του, να κατανοήσει τις ικανότητες, τα ενδιαφέροντά, τις κλίσεις και τις φιλοδοξίες του, να αξιοποιήσει τις ικανότητές του κατά τον καλύτερο δυνατό τρόπο και έχοντας ενημερωθεί για τις επαγγελματικές επιλογές που υπάρχουν να πάρει τις ορθές εκπαιδευτικές και επαγγελματικές αποφάσεις.

Αξίζει να σημειωθεί πως ο επαγγελματικός προσανατολισμός είναι άρρηκτα συνδεδεμένος με τον εκπαιδευτικό προσανατολισμό, καθώς η επιλογή επαγγέλματος από το άτομο προϋποθέτει συνήθως κάποιες εκπαιδευτικές εμπειρίες ή δραστηριότητες, ενώ και κάθε απόφασή του σχετικά με την εκπαιδευτική κατεύθυνση έχει κάποιες επαγγελματικές προεκτάσεις.

Στο πλαίσιο του επαγγελματικού προσανατολισμού λειτουργεί και ο Σχολικός Επαγγελματικός Προσανατολισμός (ΣΕΠ), που στόχο έχει:

* Να **βοηθήσει** τους μαθητές να γνωρίσουν τον εαυτό τους, να αντιληφθούν τις κλίσεις, τις ικανότητες, τα ενδιαφέροντα και τις επιθυμίες τους, να μάθουν να αναζητούν και να αξιοποιούν πληροφορίες σχετικά με την επαγγελματική τους σταδιοδρομία, να μάθουν να παίρνουν αποφάσεις για το μέλλον τους.
* Να **ενημερώσει** τους μαθητές για τα είδη των επαγγελμάτων που υπάρχουν, τις σπουδές ή τις προϋποθέσεις που απαιτούνται για το καθένα, τις προοπτικές τους, καθώς και για τις κοινωνικοοικονομικές ανάγκες που υπάρχουν.
* **Η σημασία του επαγγελματικού προσανατολισμού:**

**α. Για το άτομο:**

- Το προβληματίζει για τη σπουδαιότητα της σωστής επαγγελματικής επιλογής.

- Το ενημερώνει για τις επαγγελματικές επιλογές που υπάρχουν.

- Το βοηθά να γνωρίσει τον εαυτό του και να διαμορφώσει μια ώριμη και υπεύθυνη προσωπικότητα.

- Του καλλιεργεί κάποιες ηθικές και κοινωνικές αρετές, όπως η υπευθυνότητα, η αυτοεκτίμηση, κ.ά.

**Β. Για την κοινωνία:**

 Έχοντας ως στόχο την ορθή επαγγελματική επιλογή εκ μέρους των πολιτών, ικανοποιούνται έμμεσα και οι κοινωνικοοικονομικές ανάγκες μιας κοινωνίας με την ένταξη σ’ αυτήν ενός παραγωγικού εργατικού δυναμικού, γεγονός που συμβάλλει:

* Στην πρόοδο και ευημερία του κοινωνικού συνόλου.
* Στην ανάπτυξη της εθνικής οικονομίας.
* Στην καταπολέμηση της ανεργίας.
* **Η αναγκαιότητα του επαγγελματικού προσανατολισμού:**

Μέσα από τη σημασία του επαγγελματικού προσανατολισμού για το άτομο και την κοινωνία καταδεικνύεται η αναγκαιότητά του, η οποία στην εποχή μας είναι ακόμα μεγαλύτερη, καθώς :

* Υπάρχει πληθώρα επαγγελμάτων. Ιδιαίτερα στο πλαίσιο της ενοποιημένης Ευρώπης, η αγορά εργασίας εμφανίζεται πολύ διευρυμένη. Επίσης, οι επαγγελματικές απαιτήσεις είναι ιδιαίτερα αυξημένες, ενώ οι ραγδαίες εξελίξεις στον τομέα της τεχνολογίας, αλλάζουν συχνά τα δεδομένα στον χώρο των επαγγελμάτων (π.χ. νέα επαγγέλματα εμφανίζονται, άλλα χάνονται, κτλ.).
* Υπάρχει αύξηση της ανεργίας.
* Η χρησιμοθηρική αντίληψη της ζωής, ο καταναλωτισμός και ο άκρατος ατομικισμός που χαρακτηρίζουν τη σύγχρονη κοινωνία, καθώς και τα αντίστοιχα πρότυπα που προβάλλονται μπορούν να οδηγήσουν σε επιλογές επαγγελματικές με λανθασμένα κριτήρια.
* Οι επιδράσεις που συνήθως δέχονται οι νέοι από το οικογενειακό ή φιλικό περιβάλλον δεν είναι πάντοτε οι σωστές.
* **Προτάσεις για την καλύτερη λειτουργία του επαγγελματικού προσανατολισμού:**
* **Η οικογένεια χρειάζεται**:
* Να δείχνει σεβασμό στην προσωπικότητα των νεαρών μελών της, επιτρέποντάς τους να επιλέγουν επάγγελμα σύμφωνα με τις ικανότητες, τα ενδιαφέροντα και τις επιδιώξεις τους.
* Να συμβάλλει στη διαμόρφωση ανεξάρτητων και υπεύθυνων προσωπικοτήτων.
* Να τα βοηθά να αντιληφθούν τις ιδιαίτερες κλίσεις και τα ενδιαφέροντά τους και να συζητά μαζί τους για τις δυσκολίες που αντιμετωπίζουν στην επιλογή επαγγέλματος.
* Το σχολείο πρέπει να αναβαθμίσει τη λειτουργία του ΣΕΠ με την οργάνωση επισκέψεων σε διάφορους επαγγελματικούς χώρους και εκδηλώσεων με την παρουσία επαγγελματιών από διάφορους τομείς, την εκπόνηση ομαδικών εργασιών με θέμα την παρουσίαση διάφορων επαγγελμάτων.
* **Η Πολιτεία οφείλει:**
* Να μεριμνήσει για τη δημιουργία κέντρων επαγγελματικού προσανατολισμού και τη χρηματοδότηση αντίστοιχων προγραμμάτων, καθώς και για την οργάνωση εκδηλώσεων ενημέρωσης για την προώθηση του επαγγελματικού προσανατολισμού ή την παρουσίαση διάφορων επαγγελμάτων.
* Να φροντίσει για τη σωστή λειτουργία του επαγγελματικού προσανατολισμού στα σχολεία με τη στελέχωσή τους με ομάδα ειδικών (εκπαιδευτικοί – σύμβουλοι του ΣΕΠ, ειδικός σχολικός ψυχολόγος) και τη δημιουργία κατάλληλων προγραμμάτων.
* Τα ΜΜΕ μπορούν να βοηθήσουν με εκπομπές παρουσίασης διάφορων επαγγελμάτων και συζητήσεων με επαγγελματίες ή με ειδικούς σε θέματα επαγγελματικού προσανατολισμού και παρέχοντας ενημέρωση σχετικά με την αγορά εργασίας ή τα διάφορα επαγγέλματα.
* Κάθε άτομο θα πρέπει να επιδιώκει την ενδοσκόπηση και την αυτογνωσία, καθώς και την ενημέρωσή του για τις επαγγελματικές επιλογές που έχει στη διάθεσή του και να είναι δεκτικό στη βοήθεια που μπορούν να του προσφέρουν οι ειδικοί σε θέματα επαγγελματικού προσανατολισμού.

**ΑΝΕΡΓΙΑ**

 Ανεργία είναι η έλλειψη εργασιακής απασχόλησης και δηλώνει μια κατάσταση δυσαρμονίας μεταξύ προσφοράς και ζήτησης, δηλαδή υπάρχει μεγάλη προσφορά εργατικού δυναμικού, ενώ η ζήτηση είναι περιορισμένη. Με όρους της στατιστικής άνεργος θεωρείται όποιος είναι ικανός για εργασία και αναζητεί δραστήρια δουλειά, αλλά παρ’ όλα αυτά δεν βρίσκει.

 Η ανεργία δεν πρέπει να συγχέεται με την αεργία, η οποία δηλώνει την ηθελημένη αποχή κάποιου από την εργασία, από οποιαδήποτε σωματική ή και διανοητική παραγωγική διαδικασία (π.χ. για λόγους ψυχολογικούς, λόγω οκνηρίας ή γιατί οι βιοτικές ανάγκες είναι εξασφαλισμένες, κτλ.).

**ΑΙΤΙΑ ΤΗΣ ΑΝΕΡΓΙΑΣ**

Το πρόβλημα της ανεργίας δεν είναι καινούριο. Ωστόσο, στην εποχή μας αποτελεί ένα από τα οξύτερα κοινωνικά προβλήματα παγκοσμίως. Τα αίτιά της θα πρέπει να αναζητηθούν στη διάρθρωση της σύγχρονης οικονομίας και κατ’ επέκταση της κοινωνίας. Ειδικότερα ως αίτια αναφέρονται:

* **Η οικονομική κρίση** της εποχής μας (π.χ. μείωση της αγοραστικής δύναμης, περιορισμός των επιχειρηματικών δραστηριοτήτων, κτλ.).
* **Η εισαγωγή και γενικευμένη χρήση της τεχνολογίας** στην παραγωγική διαδικασία και στην παροχή των υπηρεσιών.
* **Η εξειδίκευση στην εργασία.**
* **Ο ανταγωνισμός των επιχειρήσεων** που, προκειμένου να μειώσουν το κόστος λειτουργίας τους, περιορίζουν τις θέσεις εργασίας, προβαίνοντας σε απολύσεις, μεταφέρουν τις δραστηριότητές τους σε χώρες με ευνοϊκότερους οικονομικά όρους για τους επιχειρηματίες, κτλ.
* **Η έλλειψη σωστού επαγγελματικού προσανατολισμού.**
* **Οι στερεοτυπικές αντιλήψεις** σχετικά με την αξία διάφορων επαγγελμάτων.
* **Η πολυθεσία** (απασχόληση εργαζομένων σε περισσότερες από μία εργασίες) και η **υπερωριακή απασχόληση**, που μειώνουν τις θέσεις εργασίας.
* **Η αστικοποίηση.**
* **Η αδυναμία ή αβουλία της πολιτείας** να λάβει κατάλληλα μέτρα για τη μείωση της ανεργίας (π.χ. για την ενίσχυση της επιχειρηματικότητας).

**ΕΠΙΠΤΩΣΕΙΣ ΤΗΣ ΑΝΕΡΓΙΑΣ**

* **Στον οικονομικό τομέα:**
* Οικονομική εξαθλίωση του άνεργου ατόμου με τις συνέπειες που αυτό έχει για την ποιότητα της ζωής του.
* Καθήλωση ή μείωση των αποδοχών των εργαζομένων, καθώς υπάρχει μεγάλη προσφορά εργατικού δυναμικού και λίγες θέσεις εργασίας.
* Οικονομικές επιβαρύνσεις για το κράτος, καθώς μειώνονται τα έσοδα από τη φορολόγηση των εργαζομένων, αυξάνονται τα επιδόματα που δίνονται στους ανέργους, κτλ.
* **Στον κοινωνικό τομέα:**
* Κοινωνικός αποκλεισμός ή και περιθωριοποίηση του άνεργου ατόμου.
* Αύξηση των κοινωνικών ανισοτήτων και εντάσεων, που επηρεάζουν αρνητικά την κοινωνική συνοχή.
* Αύξηση των φαινομένων κοινωνικής παθογένειας (παραβατικότητα, εγκληματικότητα, κτλ.).
* Αύξηση της εσωτερικής ή εξωτερικής μετανάστευσης (ερήμωση υπαίθρου, αστικοποίηση, απώλεια παραγωγικού και δυναμικού τμήματος μιας κοινωνίας, μείωση του πληθυσμού, κτλ.).
* **Στον πολιτικό τομέα:**
* Αποπολιτικοποίηση του ατόμου είτε λόγω της απογοήτευσής του από την πολιτεία και της έλλειψης εμπιστοσύνης του στο κράτος και τους θεσμούς είτε γιατί είναι εγκλωβισμένο στα βιοτικά του προβλήματα.
* Δυσλειτουργία του κράτους, καθώς δε μπορεί να αξιοποιήσει το εργατικό δυναμικό του (π.χ. μπορεί να υπάρχει ανάγκη προσλήψεων, αλλά να μη μπορούν να γίνουν λόγω οικονομικής στενότητας, με αποτέλεσμα να παρουσιάζονται προβλήματα σε διάφορους τομείς, π.χ. υγεία, εκπαίδευση, κτλ.). Επίσης, η ανεργία μπορεί να δημιουργήσει προβλήματα στη σχέση κράτους – πολιτών που να έχουν αρνητικό αντίκτυπο στη λειτουργία του (π.χ. έλλειψη εμπιστοσύνης, αδιαφορία, εντάσεις, κτλ.).
* **Στον ηθικό – ψυχολογικό τομέα:**
* Παράβαση ηθικών αρχών, ηθική κατάπτωση, καθώς το άτομο μετέρχεται κάθε μέσο για να επιβιώσει.
* Δημιουργία πλήθους ψυχολογικών προβλημάτων: αισθήματα αποτυχίας και μειονεξίας, απώλεια αυτοεκτίμησης, ανασφάλεια, έντονο άγχος, απόγνωση, κατάθλιψη, έλλειψη ενδιαφέροντος για τη ζωή, που μπορεί να οδηγήσει και στην αυτοκτονία, κτλ.
* **Στον πνευματικό τομέα:**
* Αδιαφορία του ατόμου για τα πνευματικά αγαθά και την πνευματική καλλιέργεια, καθώς έχει να αντιμετωπίσει σοβαρά βιοτικά προβλήματα.
* Η αδιαφορία αυτή ενός σημαντικού τμήματος της κοινωνίας έχει αντίκτυπο και στο γενικότερο πνευματικό και πολιτιστικό επίπεδο μιας κοινωνίας

**ΠΡΟΤΑΣΕΙΣ ΓΙΑ ΤΗΝ ΑΝΤΙΜΕΤΩΠΙΣΗ ΤΗΣ ΑΝΕΡΓΙΑΣ**

Η ανεργία είναι ένα παγκόσμιο φαινόμενο συνδεδεμένο άμεσα με το κυρίαρχο οικονομικό σύστημα. Ωστόσο, ο τρόπος με τον οποίο μια πολιτεία οργανώνει την οικονομική ζωή της μπορεί να περιορίσει την έκταση του φαινομένου.

 Κάποια μέτρα που θα μπορούσαν να λειτουργήσουν υπέρ της μείωσης της ανεργίας είναι:

* Η ενίσχυση επενδυτικών πρωτοβουλιών και της επιχειρηματικής δραστηριότητας. Σημαντικά ως προς αυτό είναι η καταπολέμηση των γραφειοκρατικών διαδικασιών και η παροχή κινήτρων.
* Φροντίδα για την αύξηση παραγωγικών δραστηριοτήτων και εξαγωγών.
* Η σωστή λειτουργία του ΟΑΕΔ και άλλων οργανισμών που εφαρμόζουν προγράμματα επιδοτήσεων στις επιχειρήσεις και απασχόλησης ανέργων.
* Η δυνατότητα επιμόρφωσης του εργατικού δυναμικού.
* Η καταπολέμηση της πολυθεσίας.
* Η μείωση του εβδομαδιαίου ωραρίου εργασίας και του ορίου ηλικίας για συνταξιοδότηση.
* Η ενίσχυση της τεχνικής εκπαίδευσης.
* Η παροχή σωστού επαγγελματικού προσανατολισμού.